เจาะลึกกลุ่มสื่อสารร่วมประมูล 4Gกูรูฟันธง ADVANC มาเหนือเมฆ
โบรกฯ ประเมินกลุ่มสื่อสารร่วมประมูล 4G การันตี ADVANC เด่นที่สุด คงน้ำหนัก Overweight เป็นตัวเลือกสำหรับการประมูล มองว่าการได้คลื่นเพิ่มในราคาเหมาะสมจะส่งผลให้ ADVANC สามารถกลับมามีความสามารถในการแข่งขันในตลาด data ได้เหนือกว่าคู่แข่ง ที่ราคาพื้นฐาน DCF 290 บาท
7 ก.ย. 2558

บริษัทหลักทรัพย์ เมย์แบงก์ กิมเอ็ง (ประเทศไทย) จำกัด ระบุในบทวิเคราะห์(7 ก.ย.) การประมูล4G จะเป็นก้าวสำคัญให้อุตสาหกรรมเปลี่ยนไปสู่กรอบการแข่งขันใหม่ๆที่ผู้ชนะในระยะต่อไปจำเป็นจะต้องมี Network data ที่แข็งแกร่งและมีความสามารถในการสร้างรายได้ใหม่ๆบนฐานลูกค้าเดิม (Monetization) แม้ผู้ชนะจะยังเห็นไม่ชัดเจน
ในระยะสั้นมอง ADVANC เด่นที่สุดเพราะการประมูลที่จะมาถึง ในขณะที่ภาพระยะยาว TRUE ยังดูเด่นที่สุดจากความพร้อมด้าน convergence ที่มีมากกว่าคู่แข่ง นอกจากนี้การเกิดขึ้นของปริมาณข้อมูลมหาศาลที่ต้องการการจัดการ จะทำให้กลุ่ม SI คือผู้เล่นที่จะน่าสนใจในลำดับต่อไป เรามองSAMTEL เด่นที่สุดในกลุ่ม
ทั้งนี้ การประมูลน่าจะเกิดขึ้นตามแผนของรัฐบาล คือ 1800MHz 2 slots จำนวนทั้งหมด 25MHz ในวันที่ 11 พฤศจิกายน และ 900MHz 2 slots จำนวนทั้งหมด 20MHz เราคาดภายในพฤศจิกายน (ยังไม่ยืนยันวัน) เราคาดว่า ADVANC และ TRUE จะเป็นผู้ชนะในการประมูล 1800MHz ส่วน ADVANC และ DTAC น่าจะเป็นผู้ชนะในการประมูล 900MHz
มองว่า ADVANC มีต้นทุนค่าเสียโอกาสหากประมูลไม่ได้สูงกว่ารายอื่นๆมาก ดังนั้นน่าจะสู้ราคาได้มากที่สุด สำหรับกรณีของผู้เล่นรายใหม่ๆ มองว่าโอกาสสอดแทรกมีน้อยจากScale ที่ไม่ใหญ่เพียงพอ ถ้าJAS จะสู้ราคา JAS น่าจะพยายามคว้า 900MHz เพื่อลดการลงทุนโครงข่าย
คงน้ำหนัก Overweight เลือก ADVANC เป็นตัวเลือกสำหรับการประมูล มองว่าการได้คลื่นเพิ่มในราคาเหมาะสมจะส่งผลให้ ADVANC สามารถกลับมามีความสามารถในการแข่งขันในตลาด data ได้เหนือกว่าคู่แข่ง ที่ราคาพื้นฐาน DCF 290 บาท
 
ขอบคุณภาพจาก www.thailandexhibition.com